ይህንኑ በተለይ በአሁኑ ጊዜ ያሉ ፓርቲዎች ያለባቸውን መሠረታዊ ችግር አስመልክቶ ጸሐፊው በገጽ 149 ላይ ይህንን አስፍሯል ‹‹. . . አንዳንዶች ለራሳቸው ፓርቲ እንኳ የማይገለጽባቸው ግብ ይዘው የሚሠሩ ናቸው፡፡ ኢሕአዴግ ፍፁም ሥልጣኑን እንደማይለቅ እያወቁ፣ ነገር ግን በዚህ መሀል በሚፈጠር ድብልቅልቅ ሁኔታ ወያኔን ከሾሙት ምዕራባውያን አለቆች ጋር አቃቅረን ቢያንስ ለወደፊቱ የትግል መደላደል እናመቻቻለን በሚል መንፈስ የሚንቀሳቀሱ ናቸው፡፡ ሌሎች ደግሞ ተፎካካሪ ፓርቲ በሚባል ቅፅል የሚረኩ ከዚህ የሚገኝ ምናምንቴ ካለ እሱን ለመቃረም የማይታክቱ አባላትም፣ ቤትም የሌላቸው ልብ አውልቆች ናቸው፡፡ ቀሪዎቹ መንግሥት ከከፈተው የዘር ፖለቲካ የሚገባኝን ሳላገኝና ይኼን አጋጣሚ ተጠቅመን ለነፃነት ትግላችን የሚረዳ ግብዓት እንፍጠር በሚል በሰምና ወርቅ የተለበደ ለምድ ለብሰው የሚኳትኑ ጋዜጠኞች ሲሆኑ፣ የተረፉት ደግሞ የሕወሓት/ኢሕአዴግ ተወካዮች ናቸው፤ በዚህ ውጥንቅጥ ውስጥ አይለፍልህ የተባለ ሕዝብ ሳይለየን ዘንድሮን ሳይታክት ይዘምራል በማለት በአሁኑ ወቅት ያሉት ፓርቲዎች ያለባቸውን ክፍተት ያስቀምጣሉ፡፡››
